b'\n_START_ARTICLE_\nNedarbas\n_START_PARAGRAPH_\nNedarbas \xe2\x80\x93 darbing\xc5\xb3 asmen\xc5\xb3 neu\xc5\xbeimtumas \xc5\xabkin\xc4\x97je veikloje; socialinis rei\xc5\xa1kinys, kai darbingas asmuo neturi darbo ir aktyviai jo ie\xc5\xa1ko. Dirban\xc4\x8diu laikomas asmuo, kuris yra u\xc5\xbeimtas vis\xc4\x85 arba dal\xc4\xaf darbo dienos ir u\xc5\xbe \xc5\xa1i\xc4\x85 veikl\xc4\x85 gauna tam tikr\xc4\x85 atlyg\xc4\xaf. _NEWLINE_Europos S\xc4\x85jungoje bedarbiu laikomas \xc5\xbemogus, vyresnis nei 15 met\xc5\xb3, ne senesnis kaip 74 metai, aktyviai ie\xc5\xa1koj\xc4\x99s darbo jau ne ma\xc5\xbeiau kaip keturias savaites ir pasireng\xc4\x99s dirbti v\xc4\x97liausiai po dviej\xc5\xb3. Atskirai skai\xc4\x8diuojamas ilgalaikis nedarbas, kuomet darbo nerandama ilgiau nei metus. _NEWLINE_Pagal Tarptautin\xc4\x97s darbo organizacijos duomenis, 2012 metais pasaulyje buvo 200 mln. bedarbi\xc5\xb3\xc2\xa0\xe2\x80\x93 6\xc2\xa0% darbing\xc5\xb3 planetos gyventoj\xc5\xb3. Nedarbas auga smunkant ekonomikai.\n_START_SECTION_\nNedarbo lygis\n_START_PARAGRAPH_\nIstori\xc5\xa1kai \xc4\xafvairiose valstyb\xc4\x97se nedarbo lygis buvo vertinamas skirtingai, neretai ie\xc5\xa1kant papildom\xc5\xb3 kriterij\xc5\xb3, kad jis atrodyt\xc5\xb3 ma\xc5\xbeesnis (skai\xc4\x8diuojant tik registruotus darbo bir\xc5\xbeoje, tik mokan\xc4\x8dius mokes\xc4\x8dius, tik jau anks\xc4\x8diau dirbusius (neskai\xc4\x8diuojant mokslus baigusio ir darbo ie\xc5\xa1kan\xc4\x8dio jaunimo), tik neturin\xc4\x8dius kito pragyvenimo \xc5\xa1altinio, tik gaunan\xc4\x8dius bedarbio pa\xc5\xa1alp\xc4\x85 ir visaip kitaip). Dalis \xc5\xa1i\xc5\xb3 skirtum\xc5\xb3 vis dar lieka, ta\xc4\x8diau pama\xc5\xbeu sutariama d\xc4\x97l standartinio Tarptautin\xc4\x97s Darbo Organizacijos (angl. ILO) pateikiamo apibr\xc4\x97\xc5\xbeimo (asmenys, neturintys darbo, galintys bei pasireng\xc4\x99 dirbti ir aktyviai ie\xc5\xa1kantys darbo).\n_START_SECTION_\nSkai\xc4\x8diavimo istorija\n_START_PARAGRAPH_\n1915 metais JAV Darbo statistikos biuras keturiose perdirbimo \xc5\xa1akose atliko pirmuosius tyrimus. 1931 metais \xc5\xa1is biuras analizavo jau  91 perdirbimo ir 15 kitokios pramon\xc4\x97s \xc5\xa1akas. Ypa\xc4\x8d daug d\xc4\x97mesio nedarbo apskaitai buvo skirta 1930 metais, kai JAV i\xc5\xa1gyveno Did\xc5\xbei\xc4\x85j\xc4\x85 depresij\xc4\x85. Galiausiai 1933 metais pirm\xc4\x85 kart\xc4\x85 buvo ap\xc5\xbevelgtas vidutinis darbo laikas ir valandinis darbo u\xc5\xbemokestis. _NEWLINE_ Darbo projekt\xc5\xb3 administracija 1940 metais prad\xc4\x97jo tirti nam\xc5\xb3 \xc5\xabkius ir kas m\xc4\x97nes\xc4\xaf teikti ataskait\xc4\x85 apie nedarb\xc4\x85. 1942 met\xc5\xb3 gale Apskaitos biuras buvo paskirtas atsakingu u\xc5\xbe tyrimus. Nuo 1959 met\xc5\xb3 nedarbo tyrimus Apskaitos biuras paskyr\xc4\x97 vykdyti savo padaliniui\xc2\xa0\xe2\x80\x93 Darbo statistikos biurui.'